Dansk Folkeparti vil forbyde arabiske børn at tale deres modersmål i folkeskolen. Både i undervisningen og i frikvartererne.

- Hvis man bor i Danmark, skal man tale dansk, siger partiets udlændinge- og integrationsordfører, Martin Henriksen.

Udmeldingen kommer, efter at en phd-afhandling har dokumenteret, at arabisktalende elever på to skoler med mange tosprogede elever har brugt sproget til at chikanere elever og lærere, der ikke kunne forstå, hvad der blev sagt.

I første omgang er det kun arabisk, som Dansk Folkeparti ønsker at blackliste i folkeskolen.

- Vi går efter arabisk, for det er jo det, der er problemet her.

Læs også : Forsker: Arabisk bruges til mobning på skoler

Et sprog som tyrkisk kan dog "bestemt også" komme på tale, siger Martin Henriksen.

- Ud fra hvad jeg hører, er det desværre et problem blandt elever med muslimsk baggrund. Der er nogle bestemte sprog, der hører til denne bestemte kulturkreds, og det er dem, vi taler om her.

Der kunne måske også være en lærer, der ikke forstår fransk eller tysk. Skal de sprog også kunne forbydes?

- Nej, for jeg er ikke bekendt med, at det skulle være et problem.

- Hvis der kommer en undersøgelse, der viser, at der er en masse fransktalende elever i Danmark, der bruger deres sprog til at mobbe andre, så kunne vi da sagtens snakke om det. Men det er ikke det, undersøgelsen viser.

Martin Henriksen ønsker, at forældre til arabisktalende børn i yderste konsekvens skal kunne straffes ved at få frataget sociale ydelser og børnechecken, hvis børnene bryder et sådant forbud.